www.ohel-shem.com/php/warehouse2/file.php?id...

**מוטי שלגי** – מערכי שיעור וסיכומים על הנובלה

**הזקן והים**

מהדורת ידיעות אחרונות, 2005

"האדם צפוי לאובדן, אך לא לתבוסה"

*על הסופר ארנסט המינגווי : 1898 – 1961*

הוא נולד בארצות הברית. אחרי שלמד בקולג', פנה לעיתונאות. הוא השתתף במלחמת העולם הראשונה בהתנדבות, בחיל הרפואה של צרפת. אחר כך, אפילו היה באיטליה ככובש. במלחמת האזרחים בספרד הוא היא כתב צבאי. הוא הספיק גם להיות במלחמת העולם השנייה. בתור עיתונאי, השתתף בהרבה הרפתקאות ומסעות. הוא אהב ציד ודיג. בתקופה מסוימת היה לו אפילו מטע בקובה.

הוא זכה בפרסים ספרותיים ואפילו בפרס נובל לספרות, על היצירה "הזקן והים", ב-1954. חלק מספריו עובדו למחזות וסרטים. נהרג בקליפורניה שבארצות הברית - יש אומרים: מפליטת כדור סתמי.

*סוג היצירה*

היצירה שלפנינו נחשבת כנובלה. נובלה היא בין סיפור קצר לרומן. זאת אומרת, יש בה מספר מועט של גיבורים, עלילה די פשוטה, לא מסובכת, למשל – מאבקו של הזקן בדג. ובכל זאת יש בה גם הרבה תיאורים, הרהורים. היצירה עוברת מסיפור קצר והופכת להיות נובלה, אך עדין לא רומן בהיקף של 200-300 עמודים. יש האומרים, שיצירה זו נושקת לרומן. נובלה היא בין 50 - 100 עמודים. הגדרה אחרונה: רומן קצר.

*הרקע לכתיבת הנובלה*

הנובלה "הזקן והים" מבוססת על כתבה בעיתון מאת המינגווי. הכתבה נקראה "על המים הכחולים", והיא עסקה בקורות המאבק של דייג קובני בדג גדול. בסופו של המאבק הדייג נחלש מאוד, ובסוף באו אפילו הכרישים ואכלו את הדג. כתבה זו התפרסמה ב-1936. במשך השנים כתב המינגווי עוד כמה יצירות. ב-1949 הוא כתב ספר שנקרא "מעבר לנהר בין העצים". ספר זה נחל כישלון חרוץ. מבקרים רבים כבר ניבאו את סופו של המינגווי. ביקורת זו פגעה בו מאוד מבחינה נפשית. לאחר שנתיים הוא התחיל להתאושש. עברה עוד שנה, ו ב-1952 הוא פרסם את הנובלה "הזקן והים". מיד הפכה הנובלה להצלחה עולמית. נובלה זו היא בעצם עיבוד הכתבה "על המים הכחולים". ביצירה "הזקן והים" הוא היטיב לתאר את המאבק בדג הגדול והוסיף הרבה מבטים פסיכולוגיים. הוא גם הצליח להכניס לספר משמעויות רבות על החיים, למשל, על הזקנה, גם מוטיבים נוצריים ופרטים סמליים. למשל, השם "סנטיאגו" הוא על שמו של יעקוב הקדוש, "מנולין" - יד קטנה המושיטה עזרה. מאז הוא כתב עוד כמה יצירות מוצלחות והרגיש שהוא סופר מוצלח.

*המבנה: ארבעה חלקים*

1) חלק ראשון – הפתיחה, אקספוזיציה. הצגת דמותו של הגיבור הראשי, הדמות המשנית וההכנות לקראת היציאה לים. עמ' 22-9

2)חלק שני – המאבק בדג הגדול והניצחון עליו. עמ' 23 - 72

3)חלק שלישי – המאבק בכרישים: קשה, נואש, אכזרי. עמ' 85-72

4) חלק רביעי – הסיום, החזרה הביתה. עמ' 90-86.

*חלק א' (עמ' 9-22): ההכנות ליציאה*

פתיחת היצירה עומדת בסימן של תבוסה מתמדת. הזקן מוצג כאדם בודד, חסר מזל, כי כבר 84 ימים הוא לא דג ולו דג אחד. מי שהיה מוציא אותו מהבדידות, הנער, לא יוצא איתו למסעות הדיג יותר, כיוון שהוריו לא מרשים לו להצטרף לזקן. הסביבה הדביקה לזקן כינוי של ביש מזל. בהמשך, מתוארים דייגים שהמזל "שיחק להם" והם דגו דגים גדולים. הנער, שדאג לו וכאב את כישלונותיו, חסר לו מאוד.

בין הזקן והנער התפתחו יחסים מיוחדים, וקשה להשיב על השאלה, מי אוהב יותר את מי. בכל מקרה כתוב: "הזקן הסתכל בנער בעיני אהבה רותחות ושזופות שמש." בהמשך מתברר לנו, שכבר מגיל חמש הנער מתקשר לזקן, והזקן לימד אותו הכול על הדיג, ובעצם התייחס אליו כאל ידיד מבוגר. לעיתים הם שותים יחד בירה, ואז הזקן אומר לו: " **אתה כבר גבר, איש**". מנגד, חושב הנער, שהזקן הוא הדייג הטוב ביותר, ואין דג שהוא לא יכול להתגבר עליו. לדברי עידוד כאלה היה זקוק הזקן מאוד, כי לאמיתו של דבר הוא מתכנן יציאה לים אחרי 84 ימים, כדי לדוג דג גדול.

רמז נוסף לרצונו של הזקן לדוג דג גדול הוא, שהזמן שהוא בוחר בו לדוג, הוא חודש ספטמבר, בו יש דגים גדולים בים. הזקן גם מגלה לנער, שהפעם הוא גם יפליג רחוק, רחוק. החלטה זו נובעת כנראה, מרצונו של הזקן להוכיח לכולם – לנער, לחברה ולעצמו, שהוא מסוגל לדוג דג גדול, ועדין כוחו עמו.

במילים אחרות, הזקן מוצג בשני מצבים:

מצד אחד, מצב של חולשה, תחושת כישלון; אבל מצד שני, הוא מחליט החלטה נועזת, שתהיה חשובה לכל אלה שזלזלו בו. בפתיחה מופיע גם משפט חשוב והוא: "**כל כולו זקן היה חוץ מעיניו, אלה היו כצבע הים** **והן היו שמחות, ולא מובסות**." כלומר, בתוך כוחו מצוי בו כוח רצון להוכיח את עצמו. הוא לא מרגיש תבוסתן, והוא רוצה להוכיח זאת. משפט זה מראה שהסופר אוהב/ אוהד את גיבורו הזקן.

הגוף אמנם נחלש - הוא מתאר סימני זקנה: צלקות, כתמים, קמטים- אבל העיניים, להן יש צבע של הים, והים הוא בעצם סמל לדברים רבים. הים הוא סוער, נצחי, מסמל את האפשרות להתגבר על סערות חזקות המצויות בו. הזקן גם קשור מאוד לליגות הבייסבול. הוא נזכר ברגעים בהם הוא ניצח אפילו את הכושי מסיינפואגוס בהורדת ידיים. יש לו גם זיכרונות מאפריקה – שם הוא ראה כפירי אריות, והוא אהב את כפירי האריות, כמו שהוא אהב את הנער. בהמשך, כשהוא יהיה על הסירה בים, הוא יחזור על המשפט: "**חבל שהנער לא עמדי**". גם הנער וגם האריות יחתמו את היצירה.

*חלק ב': (עמודים 23-72) : המאבק בדג הגדול*

חלק ב' הוא בעצם מרכז הספר. בחלק זה אנו פוגשים את הזקן, הים והדג. הזקן נמצא לבדו על הסירה בים, הוא מהרהר פעם בשקט ופעם בקול. הוא מדבר בקול כדי ליצור תחושה של הימצאות גוף נוסף לידו, כדי להפיג את הבדידות וכדי לחוש לא לבד. בחלק זה של הספר מתגלים עוד פרטים על דמותו ואופיו של סנטיאגו. אנו מגלים שהזקן אהב את כל הטבע, אם זו ציפור בודדה ואם זה דג המרלין שאותו הוא מנסה לדוג.

הזקן גם נזכר, שפעם הוא דג את הנקבה של אותו דג, וכאב לו מאוד על הדיג הזה. הוא אומר בקול: "טבחנו אותה בחפזה ושנינו ביקשנו בסוף סליחה ממנה." שנינו - הכוונה כנראה, לנער ולו עצמו. ומיד אחרי הרהור זה אומר הזקן: "הלוואי והנער היה עימדי". משפט זה חוזר בספר 7 פעמים, והוא מלמד שני דברים: שבאמת הנער חסר לו, הוא חש בודד, במיוחד בדיג. וכשעכשיו הוא נאבק בדג, והוא מרגיש שהדג גדול מאוד, אז בהחלט הנער היה יכול לעזור לו במאבק האתגרי הזה. אבל המציאות היא, שבאמת הנער לא איתו, ומה שנשאר לו הוא להיאבק בדג בעצמו, לבדו. הוא ממשיך לחשוב כל עת המאבק וגם הוא אומר: "נכון, הדג גדול אבל אני אראה לו מה יכול אדם לעשות, וכמה הוא יכול לעשות, אני אוכיח לו." המילה "הוכחה" חוזרת על עצמה כמה פעמים ומלמדת על הרצון הכביר של הזקן להוכיח ולהראות, שהוא ישיג את האתגר שהציב לעצמו– לחזור עם דג גדול, כי אם הוא ייכשל הפעם, זו באמת תהיה תבוסה סופית.

הדג הגדול הזה מתחכם לזקן, משגע אותו. הוא עושה הקפות סביב הסירה, אבל הזקן לא מוותר ובסוף הוא מצליח לתקוע את הצלצל בלבו של הדג. הדקירה הזו, הייתה מכת המוות הסופית לדג. כאשר הזקן רואה את גודלו של הדג, הוא כאילו לא מאמין על עצמו שהצליח. הוא מתחיל להבין שהתגברות על דג כזה אינה חלום, אלא מציאות אפשרית. הדג באמת גדול. הניצחון מתחיל לשנות את הרגשת הזקן, והוא מרגיש, שהוא מקבל כוחות חדשים. עם זאת הוא אומר פעמיים לעצמו: "**עליי לשמור על ראש צלול**" (עמוד 71). גם ידיו מבריאות, מחלימות די מהר – המים המלוחים והכהים מרפאים את הידיים הפצועות. בקיצור, הוא מרגיש שעליו להגיע לחוף צלול ובריא עד כמה שאפשר, על מנת שכולם יראו את ניצחונות הגדול. אבל...

*חלק ג' : (עמודים : 72-85): המאבק בכרישים*

אבל לפתע באים הכרישים. כשהם מגיעים, הזקן מתחיל להיות עצוב, להצטער שיצא למסע כזה רחוק. הוא מתחיל להתנצל. הוא מרגיש שהרג את הדג לשווא. פתאום הוא אומר, שאולי זה היה חטא להרוג דג. הוא גם אומר שוב: "**הפלגתי רחוק מדי**".

תוך כדי המאבק בכרישים הוא מאבד בזה אחר זה את כלי הציד שלו. הוא אינו מתייאש ונלחם בכל כוחותיו, הוא מתחבל תחבולות , בכל אמצעי שנותר לו.

הוא נותן בקרב הזה את כל כולו. אינו מוותר ואומר: "**אני אלחם בכרישים, כל עוד יש איתי שני משוטים,** **אולר קצר וידית ההגה**". אך המציאות היא, שהכרישים באים עוד ועוד, ולבסוף הם אפילו מגיעים בלהקה שלמה. להקה זו מצליחה לאכול את כל הדג, ואז הזקן מרגיש, שהוא נחל תבוסה ניצחת שאין לה תקנה עוד. הכרישים ממשיכים להסתובב סביב הסירה ומלקטים את הפירורים האחרונים שעוד נותרו מהדג. הזקן כבר לא רוצה לחשוב על הכרישים, והוא רק מנסה להגיע בשלום לחוף, לבקתה – ביתו.

חלק זה הוא החלקהדרמטי ביצירה – מדוע? (דרמה=מתח, ציפייה מתוחה, רגעי שיא):

1) מאבק של יחיד מול רבים. מי ינצח?

2) מאבק של אדם עייף, אדם שנחלש, מול כוחות רעננים, צמאי טרף.

3) מאבק עד כלות הנשימה.

4) מתח – האם הזקן יוכל לכרישים או לא?

5) מאבק הדרגתי – הזקן מאבד את כלי הדיג שלו בזה אחר זה, לדוגמה – הוא מאבד את הצלצל, ואז מה שנותר לו הסכין והמשוט. את הסכין הוא מחבר למשוט. הכרישים אוכלים חלקים מהדג בהדרגה, עד שהדג מתכלה, ולבסוף נותר הזקן עם ידית פגומה של הגה הסירה.

6) מאבק פנימי בנפשו של הדייג – תוך כדי המאבק מתערבבים בו רגשות שונים. כמו: ייאוש מול תקווה, תחושת מוות מול רצון לחיות ולהוכיח את עצמו, וכן הרהורי חרטה: "**הלוואי שהייתי עכשיו** **במיטה** **על** **העיתונים**." (עמוד 74), ואפילו הצטדקות: "**אולי זה חטא להרוג את הדג**". אבל הוא אומר לעצמו: "**אל תחשוב על** **חטאים עכשיו**". בהמשך, הוא אומר עוד משפט דרמטי: "**אפשר למוטט בן אדם, אך אי אפשר להביסו**" (בתרגום הקודם: "**האדם צפוי לתבוסה אך לא לאובדן**"). משפט זה מעיד על כך, שלזקן יש חוכמת חיים והוא מנתח את מצבו בפקחות. הוא יודע שמבחינה פיזית גופו נחלש, אבל בנפשו הוא עושה מאמץ כדי להרגיש, שהוא לא הובס.

7) הומור ואירוניה עצמיים – אפשר להבחין שתוך כדי המאבק העקשני בכרישים, הוא אפילו שומר על חוש הומור ואירוניה. להלן מספר דוגמאות: "**לך גלאנו, שקע איזה קילומטר, לך לבקר את החבר שלך,** **או אולי זו אמא שלך**" (עמוד 78). כשנשאר לו חצי דג בגלל הכרישים, הוא אומר לחצי הדג: "**אני מצטער שהתרחקתי מדי מהחוף. הרסתי את שנינו. אבל** **הרגנו הרבה כרישים, אתה ואני...כמהכרישים הרגת אי פעם, דג זקן**?" (82). לאורך כל היצירה ההומור העצמי מחזק את הזקן, וזה גם מה שיוצר הזדהות והערצה כלפיו. לפני בוא הכרישים הוא אומר: "**טוב שאין בני אדם מוכרחים להרוג את השמש** **או הכוכבים...דיינו שבני האדם צריכים להרוג רק את הדגים**" (55).

חלק ד' – הסיום (עמודים 86-90): החזרה הביתה

חלק זה קצר. הזקן חוזר אל הנמל, אבל שם לא מקבל אותו איש. זו הייתה שעת לילה, ולכן הוא נאלץ לגרור את סירתו לחוף בכוחות עצמו בלבד, בקיצור, הוא מרגיש לרגע בודד. הוא עושה מאמצים להגיע לחדרו, ומסע זה מתואר כדרך הייסורים של ישו (ר' פירוט בסעיף הסמליות). בעודו נרדם, הנער מגיע לחדרו כשהוא בוכה. כנראה הוא חושש, שלא יהיו לזקן מספיק כוחות כדי לצאת שוב לים. לכן לאחר כמה דקות הוא שוב בוכה, בסוף היצירה, הנער יושב ליד מיטתו של הזקן ומשגיח עליו, אבל הפעם הוא אינו בוכה. כלומר, חששותיו נרגעו, פגו. נראה שהוא משוכנע, שכמו שהם נדברו, הם יצאו למסע הרפתקאות נוסף (ר' עוד בסעיף יחסי הזקן והנער). כאמור הספר מסתיים בחלומו של הזקן: "הזקן חלם על האריות". בתרגום הקודם של אברהם יבין, כתוב: כפירי אריות. כפיר אריות – אריה צעיר. הזקן רוצה להרגיש צעיר, לחוש שכל החיים עוד לפניו. יתכן שהוא חולם, שהנער יבוא עמו, ושניהם ילחמו ביחד כמו כפירי אריות. פירוש נוסף: כשם שהאריה הוא מלך החיות, הזקן הוא מלך הדייגים. כשחלם פעם על האריות, היה **מאושר**(59). זהו סיום אופטימי. אולם יש אפשרות לטעון, שזה רק חלום וזכרונות, ובאמת כבר לא יהיה לו כוח לצאת להרפתקה נוספת. בכל מקרה, יש יותר משקל לאפשרות האופטימית, שהזקן לא יוותר ויחזור לים, הרי הספר נקרא – "הזקן והים".

ובכלל, כנראה, שהזקן יעדיף למות על הים, כי הים בשבילו הוא כל החיים, (ר' בהמשך, על הסמליות).

*יחס החברה לזקן:*

אם בתחילת הנובלה החברה רואה בו ביש מזל, והורי הנער לא מרשים לו להצטרף לאותו ביש גדא, הרי שבסוף הנובלה לאחר שהוא חוזר, התמונה משתנה. הוא חוזר עם שלד הדג הגדול, ולמרות שהדג התכלה ע"י הכרישים ונשארו ממנו רק עצמות, דייגים רבים הקיפו את הסירה, והם הסתכלו במה שקשור לצידה – השלד. אחד מהם עמד במים כשמכנסיו מופשלים, ומדד אורכו של השלד באמצעות חוט דיג. זאת אומרת, הם מתרשמים מאוד מגודל הדג. בהמשך, צועק אחד הדייגים ושואל את הנער לשלומו של הזקן, הנער משיב, שהוא ישן. ואז הדייג שמדד את אורכו של השלד אומר בהערכה: "הוא היה חמישה וחצי מטרים, מהאף עד הזנב.". בהמשך נכנס הנער לבית הקפה הנקרא "טרסה", ומבקש כוס קפה, ואז אומר בעל בית הקפה: "איזה דג זה היה, עוד לא היה דג כזה". ובסוף השיחה בעל בית הקפה אומר לנער: "תגיד לו כמה שאני מצטער" - מצטער על היחס שנתן לזקן לפני המסע.

יחס קצת שונה מצד החברה הקרובה והרחוקה, מתבטא בפסקת הסיום, כאשר יושבת לה חבורת תייריםבטרסה, ואחת התיירות רואה את השלד הארוך של הדג, ואז היא שואלת את המלצר: "מה זה?" ומצביעה לכיוון הדג. עונה לה המלצר – "טיבורון (סוג של כריש)". היא עונה: "לא ידעתי שלכרישים יש זנב שמעוצב כל כך יפה". בעלה של התיירת אומר גם הוא: " גם אני לא ידעתי". לפי סיום זה, התיירים והמלצר לא יודעים להבדיל בין דג לכריש, הם גם בכלל אינם מתארים לעצמם איזה מאבק אדיר התחולל בים בין הזקן והדג, ובין הזקן והכרישים.

*הסמליות בנובלה*

המינגווי הסביר: "ניסיתי למצוא זקן אמיתי, נער אמיתי, ים אמיתי, דג אמיתי וכריש אמיתי. אם אמנם הצלחתי לעשותם כפי שהתכוונתי, אמיתיים כל כך, הרי הם יכולים לסמלדברים רבים." אם המינגווי בעצמו מסביר, שתיאור אמיתי יכול לסמל דברים רבים, הרי שניתן למצוא בנובלה סמליות רבה.

הסמל הראשון הוא הזקןעצמו. הוא יכול לסמל אדם מבוגר בערוב ימיו, שמתעקש על המשכיות פרנסתו וחייו. הוא מתעקש להוכיח, שהוא הדייג הכי טוב, ושעדיין לא נס לחו. האם זה מקרה שהנובלה נפתחת בעובדה, ששמונים וארבעה ימים הוא לא דג אפילו דג אחד? התשובה האפשרית לשאלה זו היא, שאולי הוא באמת כבר עשה את שלו, ואולי המינגווי רוצה לעורר שאלה קשה, כמו: האם באמת אדם ברגע מסויים צריך להיכנע למצבו הפיזי, לזקנה? הסופר נותן לגיבורו הזדמנות אחרונה, ומציב אותו מול אתגר בלתי רגיל – להוכיח את עצמו. הסופר מציב לו אתגרים קשים, שנועדו להעצים את המטרה – למשל: גודל הדג שצד, וכל הכרישים הרבים. תפקיד ההגזמה הוא להראות, שכל מי שעושה מאמץ בכל נימי נפשו, יש סיכוי שהוא יצליח. מכאן, שגם אדם זקן יכול להצליח, על פי המינגווי. גם אם הוא חש שהכול אבוד, אבל הוא מתעקש ונלחם באומץ, ומעודד את עצמו, הוא יכול לנצח דג ענק!

סמליות נוספת בדמות הזקן: הזקן הוא מעין ישו מודרני. הסופר שוזר רמזים לדמותו של ישו. שכיבה על המיטה בידיים פרושות לצדדים, סחיבת התורן על הגב ועצירה חמש פעמים כדרך היסורים (ויה דלרוזה). הזקן הוא כמו ישו, כאילו נושא עליו את הסבל האנושי. אבל למרות סבל זה, הוא יקום לתחייה כמו ישו! למרות שהפעם הכרישים ניצחו אותו בכך שכילו את הדג, הוא לא יתייאש, הוא לא יוותר על הרצון לצאת למסע נוסף, והוא מתחיל להכין ציוד לקראת הדיג הבא. רמז נוסף לחוסר הוויתור שלו ועל דבקותו בחיים ובפרנסה, הוא החלום על כפירי אריות. שני הדברים הללו מעידים על כך שהזקן יקום לתחייה, יהיה אשר יהיה. הוא מנוצח מבחינה פיזית, אך לא מבחינה נפשית. "**האדם נועד לאובדן, אבל** **לא לתבוסה**", כדבריו.

בספרדית "סנטיאגו" הוא כינויו של יעקב הקדוש, שהביא את הנצרות לספרד. הזקן נחשב לאדם רוחני, חזק וגיבור. הוא הביא בשורה ולימד מהי תחייה.

סמל שני, שם הנער= מנולין, שפירושו יד קטנה המושטת לעזרה. הנער עוזר לזקן מאוד. הוא מעודד אותו, תומך בו, הוא מוכן להמרות את פי הוריו על מנת לצאת לדוג עם הזקן ולעזור לו. הנער יכול להיות הזקן בצעירותו.

הסמל השלישי הוא הדג. זהו דג גדול במיוחד, וזהו גם דג מתוחכם. הוא מסמל קושי גדול ביותר. אולם האדם הזקן מסוגל להתגבר על הקושי הכי גדול הזה.

הסמל הרביעי הוא הכרישים. הכרישים יכולים לסמל את הגורל האכזר, הלועג לזקן ולדג שלו. דווקא לאחר הניצחון הגדול על הדג הגדול, באים הכרישים והופכים את הניצחון לכישלון. הדג מתכלה על ידם, ויש לזקן הרגשת תבוסה. יש חוקרים הרואים בכרישים את כוחות השטןשבאים דווקא ברגע, שהאדם זקוק כל כך להצלחה.

סמל חמישי הוא שם הנובלה – "הזקן והים". מדוע לא נקרא הסיפור "הזקן והדג הגדול" או "הזקן והכרישים" ? הסופר בחר בשם זה, כי הים מכיל כל היצורים: צבי ים, דגים, כרישים, ציפורים, סירות, דייגים, כוכבים ועוד. בים הוא מביע את כל אישיותו. הוא מכיר כל יצור בים. הים הוא ביתו השני, אם לא הראשון. הוא מרגיש בטוח בים יותר מאשר בביתו. בתחילת הנובלה מדומות עיני הזקן לעין הים. הים הוא גם כמו אשה על כל שגעונותיה. פעם היא שקטה, ופעם היא מתפרצת, והכל בהתאם להשפעת הירח עליה. הוא מקבל את הים באהבה כמות שהוא. הוא רואה בדגי הים יריבים, אבל הוא אישית אוהב אותם. בים, כמו בחיים, יש מאבק טבעי ונצחי בין יריבים. בים יש תחרות בין היצורים, כמו תחרות ספורט, שיש בה נצחונות וגם כשלונות. בכל מקרה, אם מתאמצים – מנצחים. "הזקן והים"= הזקן והחיים!

*יחסי הזקן והנער*

יחסי הזקן והנער הם יחסי אב-בן. בילדותו לימד אותו הזקן הלכות דיג. הנער העריץ את המורה הרוחני הזה. הוריו של הנער פקדו עליו להתרחק מהזקן ביש המזל, אך הוא בכל זאת עזר לו לצאת למסע. הנער תמיד מביא לו קפה, עיתונים, כלים ומזון. הם היו גם משוחחים על ליגת הבייסבול וימי הזוהר של הזקן בהורדת ידיים. כשחזר הזקן מהמסע הקשה, הנער דאג לו להביא לו תרופה לידיו הפגועות. הוא גם עודד אותו מאוד. "**הדג לא ניצח אותך**" (88), הוא אומר פעמיים. הוא גם אומר לזקן, כי הוא יכול ללמוד ממנו הכל (89). לאחר שינוח כמה ימים, הם יצאו ביחד לדיג. הוא לא ישמע בקול הוריו. הוא יביא לו את המזל (88). בים הרגיש הזקן בודד בלי הנער. כעת על החוף הוא מתוודה: "**התגעגעתי אליך**" (שם). כשנרדם הזקן, בכה הנער מהתרגשות. עוד קודם לכן בכה מהפגיעות בגופו. כשחזר הנער לבקתת הזקן, הוא עדיין ישן, ואז הנער התיישב לצידו והביט בו, כנראה, בהערצה ובדאגה. אבל הפעם הוא לא בוכה! הוא כל כך רוצה שהזקן יבריא, "**אתה חייב להבריא**" (89), הוא אומר לו פעמיים. בפסקה האחרונה של הנובלה מופיעים שני הגיבורים כאחד: הזקן והנער!